b'\n_START_ARTICLE_\nJaponismi\n_START_PARAGRAPH_\nJaponismi (< ransk.), my\xc3\xb6s japanismi tarkoittaa Euroopassa ja Pohjois-Amerikassa 1800-luvun lopulla alkaneita japanilaisia vaikutteita ja japanilaisen tyylin ihailua l\xc3\xa4nsimaissa. Japonismi vaikutti varsinkin sisustustyyleiss\xc3\xa4 ja kuvataiteessa._NEWLINE_Sanaa "japonisme" k\xc3\xa4ytti ensimm\xc3\xa4isen\xc3\xa4 Jules Claretie vuonna 1872._NEWLINE_Japanilaiset puupiirrokset olivat inspiroineet 1860-luvulta alkaen Japanin avautumisen j\xc3\xa4lkeen monia eurooppalaisia impressionisteja etenkin Ranskassa. Puupiirrosten perspektiivin ja varjostusten puute, suuret tasaiset v\xc3\xa4rialueet ja voimakkaat v\xc3\xa4rit vieh\xc3\xa4ttiv\xc3\xa4t taiteilijoita. Uutta oli my\xc3\xb6s niiden sommittelullinen vapaus, diagonaalit, erikoiset kuvakulmat ja rajaukset verrattuna l\xc3\xa4nsimaisen taiteen perinteisiin. Toisin kuin muussa orientalismissa, japonismissa sovellettiin japanilaisia ja it\xc3\xa4maisen tyylin elementtej\xc3\xa4, kun  muuten oli enemm\xc3\xa4nkin maalattu eksoottisia n\xc3\xa4kymi\xc3\xa4 l\xc3\xa4nsimaisella tyylill\xc3\xa4._NEWLINE_Japanin kaupan avautuminen Kanagawan sopimuksen j\xc3\xa4lkeen toi ukiyo-e -puupiirrosten ohella l\xc3\xa4nteen koko joukon japanilaisia k\xc3\xa4ytt\xc3\xb6- ja koriste-esineit\xc3\xa4, mik\xc3\xa4 vaikutti my\xc3\xb6s sisustukseen. Japanilaiset puupiirrokset vaikuttivat my\xc3\xb6s Art Nouveau-tyylin syntyyn._NEWLINE_Varsinkin Utamaron ja Hokusain puupiirroksilla oli paljon vaikutusta. Samaan aikaan Japanissa l\xc3\xa4nsimaalaistuminen v\xc3\xa4hensi puupiirrosten arvostusta._NEWLINE_Japanilaisesta taiteesta saivat vaikutteita varsinkin Arthur Wesley Dow, Pierre Bonnard, Mary Cassatt, Edgar Degas, Renoir, James McNeill Whistler, Monet, Vincent van Gogh, Camille Pissarro, Aubrey Beardsley, Alphonse Mucha, Gustav Klimt,  samoin kuin arkkitehdit Frank Lloyd Wright ja Charles Rennie Mackintosh._NEWLINE_Toulouse-Lautrecin litografioissa japonismi on selv\xc3\xa4\xc3\xa4, samoin F\xc3\xa9lix Vallottonilla, ja Paul Gauguinin puupiirroksissa maalausten ohella._NEWLINE_Jotkut japanilaisesta taiteesta lumoutuneet taiteilijat jopa muuttivat tai matkustivat Japaniin. _NEWLINE_Japonismi vaikutti my\xc3\xb6s musiikkiin. Muun muassa Giacomo Puccini teki japanilaisaiheisen oopperan Madama Butterfly 1904.'